Finansies: Draai só briek aan teen jaareinde - Jou Geld | Solidariteit WêreldJou Geld | Solidariteit Wêreld
Tuis › Artikels › Finansies: Draai só briek aan teen jaareinde
Jaareinde beteken vir baie mense salarisse wat vroeër uitbetaal word en Desemberbonusse maar dit is ook die tyd vir vakansie wat gewoonlik beteken daar word baie geld uitgegee.
Meeste mense is geneig om meer ontspanne te voel tydens die feesseisoen wat tot gevolg het dat hulle ook makliker geld uitgee. In dié tyd is die versoeking groot om jouself dalk te bederf vir die jaar se werk of om ander mense in jou lewe te bederf.
Volgens die skuldberadingsfirma DebtBusters is daar egter altyd in Januarie en Februarie 'n aansienlike toename in navrae oor skuldberading van verbruikers wat nie kon briek aandraai teen jaareinde nie.
Marlies Kappers, hoof van bemarking by die finansiëlediensteverskaffer DirectAxis, meen dit is maklik om te oorspandeer indien jou salaris vroeër as gewoonlik in Desember betaal word en jy dalk nog 'n bonus ook gekry het.
"Dit beteken egter ook dat jy 'n maand en 'n half gaan wag voordat jy weer betaal gaan word." Verbruikers moet ook in gedagte hou dat debietorders in Desember gewoonlik vroeër verwerk word.
"Dit is om te verseker dat daar genoeg geld in jou rekening is. Indien daar dus nie genoeg fondse is nie gaan die bank jou penaliseer en dit kan ook jou kredietrekord beïnvloed, wat beteken dat jy dalk nie geld sal kan leen nie of hoër rentekoerse sal moet betaal."
Volgens Marlies is daar ook gewoonlik 'n paar ekstra uitgawes in Januarie. Dit kan onder meer skooluniforms en skryfbehoeftes insluit.
"Dit is dus noodsaaklik om te onthou dat, indien jy vroeg in Desember betaal word, jy jou begroting vir langer sal moet rek. Dan moet daar ook voorsiening gemaak word vir uitgawes in Januarie. Beplan dus jou spandering daarvolgens."
Marlies waarsku ook om nie te veel te spandeer nie. "Jy gaan moontlik meer geld as gewoonlik in jou rekening hê en ook vroeër as gewoonlik. Dit beteken jy moet kophou en nie ingee aan die versoeking om net links en regs geld uit gee nie.
"Maak eers seker jy het genoeg geld om al jou uitgawes in Januarie te dek. Oorweeg ook om eerder van jou skuld te delg aangesien dit beteken jy kan van volgende jaar af maandeliks meer geld tot jou beskikking hê."
Dit beteken egter nie dat jy nie jouself mag bederf nie. "Maak net eers seker jy weet hoeveel geld jy gaan nodig hê voordat jy weer betaal word."